ดีเดย์! NOK บินเส้นทางใหม่เชื่อม 2 เมืองอีสาน ลุยให้บริการ 3 เที่ยว/สัปดาห์
ดีเดย์! NOK บินเส้นทางใหม่เชื่อม 2 เมืองอีสาน ลุยให้บริการ 3 เที่ยว/สัปดาห์
17 ม.ค. 2561

นายปิยะ ยอดมณี ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า สายการบินเปิดเที่ยวบินปฐมฤกษ์เส้นทางอุดรธานี – อุบลราชธานี เที่ยวแรกอย่างเป็นทางการ เที่ยวบินที่ DD9011 ออกเดินทางจากท่าอากาศยานนานาชาติอุดรธานี เวลา 11.05 น. และเดินทางถึงท่าอากาศยานนานาชาติอุบลราชธานี เวลา 12.05 น. ทั้งนี้ ท่าอากาศยานนานาชาติอุบลราชธานี ได้มีการจัดอุโมงค์น้ำต้อนรับเที่ยวบินปฐมฤกษ์ของสายการบินนกแอร์อีกด้วย
โดยนกแอร์เปิดให้บริการจำนวน 3 เที่ยวบินต่อสัปดาห์ ด้วยเครื่องบินแบบ Q400 จำนวน 86 ที่นั่ง เพื่อรองรับความต้องการด้านการเดินทางระหว่างเส้นทางสองเมืองใหญ่ในภาคตะวันออกเฉียงเหนือและเชื่อมประตูอีสานสู่เส้นทางใกล้เคียงที่สามารถเดินทางต่อไปยังสปป.ลาว และกัมพูชา ผู้โดยสารสามารถสำรองที่นั่งได้ทาง www.nokair.com หรือคอลเซ็นเตอร์ โทร.1318
“สายการบินนกแอร์เล็งเห็นถึงศักยภาพและโอกาสทางธุรกิจในเส้นทางอุดรธานี – อุบลราชธานี เราเชื่อว่าการเปิดบริการในเส้นทางบินนี้จะช่วยรองรับความต้องการด้านการเดินทางของประชาชนในภูมิภาคตะวันออกเฉียงเหนือให้สามารถเดินทางได้สะดวกและรวดเร็วมากยิ่งขึ้น สายการบินนกแอร์ยังคงเดินหน้าพัฒนาสินค้าและการบริการให้ตรงกับความต้องการของผู้โดยสาร
และสร้างการเติบโตโดยขยายเส้นทางบินใหม่ไปยังเมืองที่มีศักยภาพ ทั้งเส้นทางในประเทศ เส้นทางเชื่อมภูมิภาค และเส้นทางต่างประเทศ โดยไม่เน้นเพียงการเพิ่มจำนวนเส้นทางบินเท่านั้น แต่ทุกเส้นทางของเรายังต้องเป็นเส้นทางที่มีศักยภาพและตอบโจทย์ความต้องการของผู้โดยสารอีกด้วย” นายปิยะ กล่าว